เทเวศหั่นค่าคอมม์ ต้นทุนพรบ.เพิ่ม
เทเวศประกันภัย ปรับลดค่าคอมมิชชั่นเบี้ย พ.ร.บ.รับมือจ่ายความคุ้มครองเพิ่ม ฉุดยอดปีนี้ไม่ถึงเป้า 5,000 ล้าน
7 ก.ย. 2559

เทเวศประกันภัย ปรับลดค่าคอมมิชชั่นเบี้ย พ.ร.บ.รับมือจ่ายความคุ้มครองเพิ่ม ฉุดยอดปีนี้ไม่ถึงเป้า 5,000 ล้าน
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย เปิดเผยว่า บริษัทได้ปรับลดค่านายหน้า หรือค่าคอมมิชชั่นสำหรับตัวแทน หรือบริษัทนายหน้าที่ขายประกัน พ.ร.บ.ลง เพื่อให้สอดคล้องกับความคุ้มครองของ พ.ร.บ.ที่ได้มีการปรับเพิ่มขึ้นมาตั้งแต่เดือน เม.ย.ที่ผ่านมา ส่งผลให้ต้นทุนสินไหมของ พ.ร.บ.เพิ่มขึ้น ในขณะค่าเบี้ย พ.ร.บ.ที่ได้รับยังเท่าเดิม
“ปีนี้เราคงทำเบี้ยได้ไม่ถึงเป้าที่วางไว้ คือ ประมาณ 5,000 ล้านบาท หรือเติบโต 6-7% ซึ่งตัวเบี้ย พ.ร.บ.ที่มีสัดส่วนประมาณ 30-40% ของเบี้ยประกันรถยนต์ ส่วนหนึ่งก็หายไปจากการที่เราลดค่าคอมมิชชั่นลง ทำให้ในช่วงเวลาที่เหลือของปีนี้ เราจะเน้นไปขายประกันรถยนต์ประเภทอื่นมากขึ้น เพื่อทำให้ใกล้เคียงเป้าหมายให้ได้มากที่สุด” นายชาติชาย กล่าว
อย่างไรก็ตาม บริษัทยังไม่มีแผนปรับเป้าในขณะนี้ ส่วนอัตราความเสียหายของเบี้ย พ.ร.บ.หรือยอดเคลมสินไหม จะเพิ่มมากขึ้นเท่าใดนั้น ต้องรอให้ครบ 6 เดือน ของการปรับเพิ่มความคุ้มครองก่อน ถึงสามารถสรุปตัวเลขที่ชัดเจนได้